
R E F E R A T   DE   A P R O B A R E
privind aprobarea Studiului de Fezabilitate pentru ”Proiectul regional de dezvoltare a infrastructurii de apă și apă uzată din județul Hunedoara, în perioada 2014 - 2020”, a indicatorilor tehnico - economici ai proiectului, precum și a Planului anual de evoluție a tarifelor, conform 
rezultatelor Analizei Cost - Beneficiu a proiectului



	
	Asociația de Dezvoltare Intercomunitară „AQUA PREST HUNEDOARA” este înființată conform Ordonanței Guvernului nr. 26/2000 cu privire la asociații și fundații, cu completările și modificările ulterioare și își desfășoară activitatea conform actului constitutiv și a statutului aprobate de către Adunarea Generală a asociaților, precum și a statutului - cadru a asociațiilor de dezvoltare intercomunitară cu obiect de activitate serviciile de utilități publice.
	Conform Contractului de delegare a gestiunii serviciilor publice de alimentare cu apă și canalizare nr. 5400/223/05.05.2009, Asociația de Dezvoltare Intercomunitară „AQUA PREST HUNEDOARA” are relații contractuale cu Operatorul Regional S.C. APA PROD S.A. DEVA.
	Strategia de Dezvoltare a Asociației de Dezvoltare Intercomunitare „AQUA PREST HUNEDOARA” pentru Serviciul de alimentare cu apă și canalizare este un document de planificare cu un rol cheie în dezvoltarea unei gestionări durabile a serviciul de alimentare cu apă și canalizare.
	Prin adresa nr. 137/22.10.2021 Asociația de Dezvoltare Intercomunitară „AQUA PREST HUNEDOARA” ne-a comunicat necesitatea aprobării de către Consiliul Local al Municipiului Brad a următoarelor documente:
· Studiul de Fezabilitate;
· Indicatorii tehnico-economici;
· Planul anual de evoluție a tarifelor.
Aceasta întrucât ”Proiectul regional de dezvoltare a infrastructurii de apă și apă uzată din județul Hunedoara, în perioada 2014-2020”, finalizat prin Programul Operațional Infrastructura Mare (P.O.I.M.), se află în faza finală de analiză și avizare la A.M.POIM - Ministerul Investițiilor și Proiectelor Europene.
Programul Operațional Infrastructură Mare 2014 - 2020 a fost elaborat pentru a răspunde nevoilor de dezvoltare ale României și se adresează nevoilor de dezvoltare din următoarele sectoare: infrastructură de transport, protecția mediului, managementul riscurilor și adaptarea la schimbările climatice, energie și eficiență energetică.
	Prin intermediul proiectului vor fi derulate investiții în infrastructură de apă și apă uzată în baza Listei de Investiții conform Studiului de Fezabilitate.
Conform Statului Asociatiei A.D.I. „AQUA PREST HUNEDOARA”: 
”[…] Art. 5. – (1) Obiectivele Asociaţiei sunt următoarele: 
[…] g) să identifice și să propună orice acțiuni vizând realizarea obiectivelor Asociaților în legătură cu serviciul:
	1. Asigurarea unei politici tarifare echilibrate care să asigure, pe de o parte, sursele necesare pentru operare, dezvoltare, modernizare și/sau bază- suport a contractării de credite rambursbile, ori parțial rambursabile, iar, pe de altă parte să nu se depășească limitele de suportabilitate ale populației.
[...](2) Pentru  realizarea  obiectivelor  Asociaţiei,  prin  prezentul  statut,  asociaţii  mandatează Asociaţia, prin hotărâri ale autorităților lor deliberative conform art. 10 alin. (4) si (5) din Legea nr. 51/2006, republicată, cu modificările şi completările ulterioare, să exercite în numele şi pe seama lor următoarele drepturi şi obligaţii legate de Serviciu:
a) elaborarea şi aprobarea strategiei de dezvoltare, a programelor de reabilitare, extindere şi modernizare a sistemelor de utilităţi publice existente, a programelor de înfiinţare a unor noi sisteme, precum şi a programelor de protecţie a mediului;
[...] Art.17. – (1) În temeiul art. 16 alin. (3), adunarea generală a Asociaţiei hotărăşte asupra aspectelor legate de obiectivele Asociaţiei, având în vedere interesul comun al asociaţilor [...].
           (2) [...] b) Strategia de dezvoltare
 1. Asociaţia va asigura elaborarea şi aprobarea strategiei de dezvoltare. Pe baza strategiei de dezvoltare vor fi stabilite investiţiile necesare atingerii obiectivelor prevăzute de această strategie şi prioritizarea acestora, precum şi planul de implementare şi analiza macrosuportabilităţii. Planurile de investiţii vor fi actualizate periodic, ţinând seama de strategia de dezvoltare.
2. Sursele de finanţare a investiţiilor pot fi fonduri nerambursabile acordate de Uniunea Europeană sau de instituţii financiare, fonduri de la bugetul de stat sau de la bugetele locale ale asociaţilor, fondurile proprii sau atrase ale operatorului.
 3. Listele de investiţii prioritare şi planurile de finanţare a acestora vor fi discutate în şedinţele adunării generale a Asociaţiei şi aprobate de autorităţile deliberative ale asociaţilor beneficiari ai investiţiilor (proprietarii bunurilor rezultate în urma investiţiilor), precum şi ale asociaţilor deserviţi de bunurile rezultate în urma investiţiilor. Acestea vor fi anexate la contractul de delegare şi fac parte integrantă din acesta.
 4. Studiile de fezabilitate aferente listelor de investiţii vor fi supuse avizului consultativ al Asociaţiei înainte de a fi aprobate de autorităţile deliberative ale Asociaţilor beneficiari ai investiţiilor (proprietarii bunurilor rezultate în urma investiţiilor)”.
      În contextul celor de mai sus am inițiat prezentul proiect de hotărâre prin care am propus aprobarea Studiului de Fezabilitate pentru ”Proiectul regional de dezvoltare a infrastructurii de apă și apă uzată din județul Hunedoara, în perioada 2014 - 2020”, a indicatorilor tehnico - economici ai proiectului, precum și a Planului anual de evoluție a tarifelor, conform rezultatelor Analizei Cost - Beneficiu a proiectului
și-l supun spre dezbatere plenului Consiliului Local al Municipiului Brad în forma prezentată.
 Finanțarea obiectivelor de investiții cuprinse în proiect se asigură din fonduri nerambursabile ale Uniunii Europene (Fondul de Coeziune), alocații de la bugetul de stat, alocații de la bugetele locale, contribuții din fondurile proprii ale operatorului.
 Planul anual de evoluție a tarifelor propus spre aprobare este întocmit pentru perioada 2022 - 2026.
La solicitarea Asociației de Dezvoltare Intercomunitară „AQUA PREST HUNEDOARA”, am propus de asemenea, aprobarea Actului adițional nr. 8/2021 de modificare și completare  a Contractului de Delegare a Gestiunii Serviciilor Publice de alimentare cu apă și de canalizare nr. 5400/223/2009, acordarea unui mandat special reprezentantului Municipiului Brad în Adunarea Generală a Asociației de a vota ”PENTRU” aprobarea documentelor menționate în cele de mai sus, precum și Asociației de Dezvoltare Intercomunitară ,, AQUA PREST HUNEDOARA”  prin Președintele Asociației, cu sediul în municipiul Deva, Piața Unirii,  nr. 9, județul Hunedoara, să semneze actul adițional la Contractul de delegare a gestiunii serviciilor publice de alimentare cu apă si de canalizare, având ca obiect Planul anual de evoluție a tarifelor,  în numele și pe seama membrilor asociați.
Invoc în susţinerea propunerii mele prevederile art. 12 și art. 13 din Legea nr. 241/2006 a serviciului de alimentare cu apă și canalizare, republicată, cu modificările și completările ulterioare, ale art. 9 din Legea nr. 51/2006 a serviciilor comunitare de utilități publice, republicată, cu modificările și completările ulterioare; ale art. 16 alin. 3 și art. 21 alin.1 din Statutul Asociaţiei de Dezvoltare Intercomunitară „AQUA PREST HUNEDOARA”; ale art. 129 alin. 2 lit. b,  alin. 4 lit. g și art. 243 alin. 1, lit. a din Ordonanţa de Urgenţă a Guvernului nr. 57/2019 privind Codul administrativ, cu modificările si completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

